SKRIFTLIG FORESPØRGSEL P-1667/02

af Carlos Carnero González (PSE) til Kommissionen

(5. juni 2002)

Om: Tildeling af blå flag

Forud for sommerens komme, og som det har været tilfældet i årevis, vil spanierne i medierne kunne erfare, at ngo'en Foundation for Environmental Education in Europe (FEEE) tildeler blå flag til forskellige spanske strande. Denne årligt tilbagevendende begivenhed giver anledning til forvirring i offentligheden om EU-institutionernes deltagelse, hvilket kompromitterer EU, og om de garantier og den støtte, som ydes fra Kommissionen i forbindelse med tildelingen af flagene.

Kan Kommissionen gøre rede for, hvilke forbindelser fonden har med EU-institutionerne, og efter hvilke kriterier, de tildeles? Findes der nogen garantier for borgerne med hensyn til badevandets kvalitet, når det blå flag vajer over en strand? Fører Kommissionen nogen form for kontrol med kvaliteten af badevandets kvalitet i EU?

Svar afgivet på Kommissionens vegne af Margot Wallström

(3. juli 2002)

Kampagnen med blå flag er et projekt, som blev påbegyndt af Foundation for Environmental Education in Europa (Fond for miljøuddannelse i Europa FEEE), som er beliggende i København. Målet med denne kampagne er at informere offentligheden om strandkvaliteten i mange europæiske lande i og uden for Unionen og at øge de lokale myndigheders og turistoperatørernes miljøbevidsthed. FEEE har tilknyttede organisationer i deltagerlandene (nationale operatører) som vurderer de strande, der ansøger om et blåt flag. Denne vurdering foretages på grundlag af fire hovedpunkter, for hvilke der er fastsat både obligatoriske og vejledende kriterier: miljøuddannelse og -information, miljøforvaltning, sikkerhed og tjenesteydelser samt vandkvalitet. Vedrørende kriteriet vandkvalitet bygger dette på de vejledende værdier i Rådets direktiv 76/160/EØF af 8. december 1976 om kvaliteten af badevand(1) (herefter benævnt badevandsdirektivet).

Kommissionen har tidligere deltaget i det arbejde, der foretages af FEEE's jury, som træffer den endelige beslutning om at tildele et blåt flag (eller ikke) til strande, hvor de nationale juryer ikke kunne nå frem til en beslutning og som ratificerer de beslutninger, der træffes af FEEE's nationale operatører. FEEE modtog også finansiel støtte fra Kommissionen.

Kommissionen besluttede dog i 1998 ikke at yde finansiel støtte til kampagnen for det blå flag i 1999. Kommissionen deltager derfor ikke i den jury, der tildeler de blå flag. Det er derfor udelukkende FEEE-fondens ansvar at afgøre, om strande fortjener det blå flag.

Kommissionen offentliggør hvert år en rapport om badevandskvalitet i EU, seneste udgave i maj 2001. Denne rapport offentliggøres på alle Fællesskabets sprog på tryk og på Internettet(2). Udarbejdelse af denne rapport bygger på en overvågningsordning (to gange ugentlig) for strande og på kvalitetsstandarder, som angives i badevandsdirektivet.

Kommissionen er for øjeblikket ved at udarbejde et forslag til Europa-Parlamentet og Rådet om en fornyet gennemgang af badevandsdirektivet. Hovedpunkterne i dette forslag er nye standarder for vandkvalitet, passende forvaltnings- og overvågningsordninger for strande samt oplysninger til offentligheden om badevandskvalitet.

(1) EFT L 31 af 5.2.1976.

(2) http://europa.eu.int/water/water-bathing/report.html.